ΚΑΝΟΝΙΣΜΟΣ (ΕΟΚ) αριθ. 885/68 ΤΟΥ ΣΥΜΒΟΥΛΙΟΥ της 28ης Ιουνίου 1968 περί θεσπίσεως στον τομέα του βοείου κρέατος των γενικών κανόνων για τη χορήγηση επιστροφών κατά την εξαγωγή και των κριτηρίων καθορισμού του ύψους αυτών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος(1), και ιδίως το άρθρο 18 παράγραφος 4,

την πρόταση της Επιτροπής,

Εκτιμώντας:

ότι οι επιστροφές κατά την εξαγωγή προϊόντων, που υπάγονται στην κοινή οργάνωση αγοράς στον τομέα του βοείου κρέατος, πρέπει να καθορίζονται σύμφωνα με ορισμένα κριτήρια, τα οποία επιτρέπουν την κάλυψη της διαφοράς μεταξύ των τιμών των προϊόντων αυτών εντός της Κοινότητος και στη διεθνή αγορά, επιφυλασσομένων των γενικών στόχων της κοινής οργανώσεως- ότι, για το σκοπό αυτό, είναι αναγκαίο να ληφθεί υπόψη, αφ' ενός, η κατάσταση εφοδιασμού σε βόειο κρέας και οι τιμές αυτού εντός της Κοινότητος και, αφ' ετέρου, η κατάσταση των τιμών στη διεθνή αγορά- ότι πρέπει, επί πλέον, να προβλέπεται η δυνατότητα υπολογισμού του ύψους της επιστροφής για τα κρέατα λαμβάνοντας υπόψη τους συντελεστές, που αναφέρονται στο άρθρο 12 παράγραφος 2 και στο άρθρο 13 παράγραφος 3 του κανονισμού (ΕΟΚ) αριθ. 805/68-

ότι η παρατήρηση της εξελίξεως των τιμών απαιτεί να ορισθούν οι τιμές αυτές σύμφωνα με τις γενικές αρχές- ότι, γι' αυτό το σκοπό, πρέπει να ληφθούν υπόψη, όσον αφορά τις τιμές της διεθνούς αγοράς, οι τιμές στις αγορές των τρίτων χωρών και εντός των χωρών προορισμού, ως και οι τιμές, που διαπιστώνονται κατά την παραγωγή στις τρίτες χώρες και οι τιμές "ελεύθερο στα σύνορα" της Κοινότητος- ότι, ως προς τις τιμές της Κοινότητος, πρέπει να ληφθούν σαν βάση, αφ' ενός, οι τιμές που εφαρμόζονται στις αντιπροσωπευτικές αγορές της Κοινότητος και, αφ' ετέρου, οι τιμές που εφαρμόζονται κατά την εξαγωγή-

ότι είναι αναγκαίο να προβλεφθεί η δυνατότητα διαφοροποιήσεως του ύψους των επιστροφών ανάλογα με τον προορισμό των προϊόντων, λόγω των ειδικών συνθηκών εισαγωγής σε ορισμένες χώρες προορισμού-

ότι, για να εξασφαλισθεί στους εξαγωγείς της Κοινότητος κάποια σταθερότητα του ύψους των επιστροφών και μία βεβαιότητα ως προς τον κατάλογο των προϊόντων τα οποία τυγχάνουν επιστροφών, πρέπει να προβλεφθεί ότι ο κατάλογος και το ύψος των επιστροφών δύνανται να ισχύουν για περίοδο σχετικά μεγάλη και καθορισμένη ανάλογα με τις εμπορικές συνήθειες-

ότι, προς αποφυγή στρεβλώσεων του ανταγωνισμού μεταξύ των εμπορευομένων της Κοινότητος, είναι αναγκαίο οι διοικητικοί όροι, στους οποίους υπόκεινται, να είναι οι ίδιοι σε ολόκληρη την Κοινότητα- ότι η χορήγηση επιστροφής για τα εν λόγω προϊόντα, τα οποία εισάγονται από τρίτες χώρες και επανεξάγονται προς τρίτες χώρες, δεν φαίνεται, κατ' αρχή, δικαιολογημένη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει τους κανόνες σχετικά με τον καθορισμό και τη χορήγηση των επιστροφών κατά την εξαγωγή για τα προϊόντα, που αναφέρονται στο άρθρο 1 του κανονισμού (ΕΟΚ) αριθ. 805/68.

Άρθρο 2

Οι επιστροφές καθορίζονται λαμβάνοντας υπόψη τα ακόλουθα στοιχεία:

α) την κατάσταση και τις προοπτικές εξελίξεως:

- στην αγορά της Κοινότητος, των τιμών των προϊόντων του τομέως του βοείου κρέατος, καθώς και των διαθεσίμων ποσοτήτων-

- στη διεθνή αγορά, των τιμών των προϊόντων του τομέως του βοείου κρέατος-

β) τους στόχους της κοινής οργανώσεως αγοράς στον τομέα του βοείου κρέατος, που είναι η εξασφάλιση στις αγορές αυτές μίας ισορροπημένης καταστάσεως και μίας φυσιολογικής αναπτύξεως στο επίπεδο τιμών και συναλλαγών-

γ) την προσπάθεια αποφυγής διαταραχών στην αγορά της Κοινότητος-

δ) την οικονομική πλευρά των υπό μελέτη εξαγωγών.

Εξ άλλου, για τον υπολογισμό των επιστροφών των άλλων προϊόντων εκτός από τους μόσχους και τα χονδρά βοοειδή, είναι δυνατό να ληφθούν υπόψη οι συντελεστές, οι οποίοι αναφέρονται στο άρθρο 12 παράγραφος 2 και στο άρθρο 13 παράγραφος 3 του κανονισμού (ΕΟΚ) αριθ. 805/68.

Άρθρο 3

1. Οι τιμές στην αγορά της Κοινότητος ορίζονται λαμβάνοντας υπόψη:

α) τις τιμές που εφαρμόζονται στις αντιπροσωπευτικές αγορές της Κοινότητος-

β) τις τιμές που εφαρμόζονται κατά την εξαγωγή.

2. Οι τιμές στη διεθνή αγορά ορίζονται λαμβάνοντας υπόψη:

α) τις τιμές που εφαρμόζονται στις αγορές των τρίτων χωρών-

β) τις περισσότερο ευνοϊκές τιμές κατά την εισαγωγή προϊόντων προελεύσεως τρίτων χωρών, σε τρίτες χώρες προορισμού-

γ) τις τιμές που διαπιστώνονται κατά την παραγωγή στις εξάγουσες τρίτες χώρες λαμβάνοντας υπόψη, ενδεχομένως, τις επιδοτήσεις που χορηγούν οι χώρες αυτές-

δ) τις τιμές προσφοράς "ελεύθερο στα σύνορα" της Κοινότητος.

Άρθρο 4

Η επιστροφή, για τα προϊόντα τα οποία αναφέρονται στο άρθρο 1 του κανονισμού (ΕΟΚ) αριθ. 805/68, δύναται να διαφοροποιηθεί ανάλογα με τον προορισμό των προϊόντων αυτών, όταν η κατάσταση της διεθνούς αγοράς ή οι ειδικές απαιτήσεις ορισμένων αγορών το καθιστούν αναγκαίο.

Άρθρο 5

Ως προς τα προϊόντα που δεν υπάγονται στις κλάσεις 15.02 B I και 16.02 B III β) 1, ο κατάλογος των προϊόντων, για τα οποία χορηγείται επιστροφή κατά την εξαγωγή, και το ύψος της επιστροφής αυτής, καθορίζονται τουλάχιστον μία φορά κάθε μήνα. Ως προς τα προϊόντα των κλάσεων 15.02 B I και 16.02 B III β) 1, ο εν λόγω κατάλογος και το εν λόγω ύψος καθορίζονται τουλάχιστον μία φορά κάθε τρεις μήνες.

Άρθρο 6

1. Η επιστροφή καταβάλλεται όταν προσκομισθεί η απόδειξη ότι τα προϊόντα:

- έχουν εξαχθεί εκτός της Κοινότητος και

- είναι κοινοτικής καταγωγής, εκτός παρεκκλίσεως που αποφασίζεται δυνάμει του άρθρου 7.

2. Σε περίπτωση εφαρμογής του άρθρου 4, η επιστροφή καταβάλλεται υπό τους όρους που προβλέπονται στην παράγραφο 1 και υπό τον όρο ότι θα προσκομισθεί η απόδειξη ότι το προϊόν έφθασε στον προορισμό για τον οποίο έχει καθορισθεί η επιστροφή.

Εν τούτοις, είναι δυνατό να προβλεφθούν παρεκκλίσεις του κανόνος αυτού σύμφωνα με τη διαδικασία που αναφέρεται στην παράγραφο 3, υπό την επιφύλαξη καθορισθησομένων προϋποθέσεων, που θα παρέχουν ανάλογες εγγυήσεις.

3. Είναι δυνατό να θεσπισθούν συμπληρωματικές διατάξεις, σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68.

Άρθρο 7

Εκτός παρεκκλίσεως, θεσπιζομένης κατά τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68, δεν χορηγείται επιστροφή κατά την εξαγωγή προϊόντων, που αναφέρονται στο άρθρο 1 του εν λόγω κανονισμού, τα οποία έχουν εισαχθεί από τρίτες χώρες και επανεξάγονται στις τρίτες χώρες.

Άρθρο 8

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την ημέρα θέσεως σε εφαρμογή του καθεστώτος που προβλέπεται στον κανονισμό (ΕΟΚ) αριθ. 805/68.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 28 Ιουνίου 1968.

Για το Συμβούλιο

Ο Πρόεδρος

E. FAURE

(1) ΕΕ αριθ. Ν 148 της 28.6.1968, σ. 24.